འདའ་འགྲེལ་སོགས་ཆོས་ཀྱི་ཉིང་ཁུའི་བརྗེད་ཐོ་རབ་འབྱམས་གསུང་རབ་ཀུན་ལ་ལྟ་བའི་སྐལ་བཟང་མིག་འབྱེད་བྱ་བ།
༄༅།  ། འདའ་འགྲེལ་སོགས་ཆོས་ཀྱི་ཉིང་ཁུའི་
བརྗེད་ཐོ་རབ་འབྱམས་གསུང་རབ་
ཀུན་ལ་ལྟ་བའི་སྐལ་བཟང་
མིག་འབྱེད་བྱ་བ།  ༄༅༅།  ། ན་མོ་གུ་རུ་བྷྱཿབླ་མའི་རྣལ་འབྱོར་རྒྱས་བསྡུས་ཅི་རིགས་སྔོན་དུ་བཏང་།  བདག་གིས་རྙེད་དཀའ་ཞིང་རྙེད་ན་དོན་ཆེ་བའི་རྟེན་ཁྱད་པར་ཅན་ཕྱི་ནས་བླ་མ་བཟང་པོ་ཆོས་ཟབ་མོ་དང་མཇལ་ནང་ནས་དད་པ་ཤེས་རབ་སོགས་སྐྱེ་རུང་དུ་ཡོད་པའི་མི་ལུས་ཐོབ་པའི་འདི་ཡང་སྔོན་ཆད་ཚེ་འདིའི་བདེ་བ་སྒྲུབ་སྒྲུབ་ཀྱི་ཁོལ་པོར་ཟད་ནས་ད་ལྟར་ཕན་ཆོད་ཀྱི་མི་ཚེ་དེ་ཙམ་སྟོང་ཟད་དུ་སོང་འདུག། ད་ནི་བདག་ཆུའི་ལྦུ་བ་དང་འདྲ་ངེས་པར་འཆི།  དེ་ཡང་དེ་རིང་གི་ཉི་མ་འདི་ནུབ་པ་དང་བདག་གི་སྐྱེ་བ་ཕྱི་མ་སྔོན་ལ་གང་འོང་མཛུབ་མོ་ནང་དུ་བཀུག་སྟེ་བལྟས་ན་ངེས་པ་ཅི་ཡང་མ་རྙེད།  འཆི་བའི་ཚེ་ཕན་པ་ཆོས་ཁོ་ན་ཡིན་པ་ལ་སྔོན་ཆད་བདག་གིས་འཆི་བ་མ་དྲན་ཕྱི་མ་མ་དྲན་ཕྱི་མ་ཕན་ཆད་ཀྱི་དོན་དུ་འགྱུར་ངེས་པའི་དགེ་བ་སྣ་གཅིག་ཀྱང་བསགས་པ་མེད།  སྡིག་པ་ནི་དེ་ཙམ་ཞིག་བསགས་པས་བདག་གི་སྣང་ཚུལ་འདིས་ཕྱི་མའི་འགྲོ་ས་ངན་སོང་ལས་མ་འདས་པ་འདུག། ད་ལྟ་མིར་སྐྱེས་དུས་ངན་སོང་ལས་ཐར་ཐབས་བྱེད་མ་ཤེས་ན་ངན་སོང་དུ་སྐྱེས་ཚར་ནས་ངན་སོང་ལས་ཐར་ཐབས་ཅི་འདྲ་བྱས་ནས་བྱེད་ད་ལྟ་ཁོམ་པར་སྐྱེས་དུས་འཁོར་བ་ལས་ཐར་ཐབས་བྱེད་མ་ཤེས་ན་མི་ཁོམ་པར་སྐྱེས་ཚར་ནས་ཐར་ལམ་གྱི་སྒྲ་ཡང་གྲག་མི་ཡོང་།   དེས་ན་བདག་གིས་ད་ལྟ་ཉིད་ནས་སྐྱེ་བ་ཕྱི་མ་ཕན་ཆད་ལ་ཕན་པའི་དམ་པའི་ཆོས་ཤིག་ཅི་ནས་ཀྱང་བྱའོ།  ། དེ་ལས་གཞན་ཚེ་འདིའི་གཉེན་བཤེས་འཁོར་གཡོག་ནོར་ལོངས་སྤྱོད་སོགས་ལ་སྙིང་པོ་མེད་དེ།  གར་སོང་ཆ་མེད་རྗེས་མེད་རང་ལ་ལངས་འགྲོ།   ཚེ་མི་རྟག་པ་ཡིན་པས་ཚེ་ལ་སྙིང་པོ་མེད་ལུས་མི་གཙང་བ་ཡིན་པས་ལུས་ལ་སྙིང་པོ་མེད།  ནོར་ལོངས་སྤྱོད་ཟད་པར་འགྱུར་བས་ནོར་ལོངས་སྤྱོད་ལ་སྙིང་པོ་མེད།  མཛའ་བཤེས་གཞན་ཏུ་འགྱུར་བས་མཛའ་བཤེས་ལ་སྙིང་པོ་མེད།  བསྟོད་གྲགས་རྣ་བའི་ཡུལ་དུ་གྲག་ཙམ་ཡིན་པས་བསྟོད་གྲགས་ལ་སྙིང་པོ་མེད་དེ་དག་འདོད་པའི་བསམ་པ་ནི་དུད་འགྲོའི་བློ་ཙམ་ལས་མ་འདས།  དེ་ནས་དེ་དག་འདོད་པའི་བསམ་པ་དོར་ནས་ཆོས་མ་བྱས་ན་བྱས་པ་ཆོས་བྱས་ཀྱང་ཡོང་བ་སྡིག་པ་ཁོ་ན་མ་( ༢༡༥ )གཏོགས་ཡོང་རྒྱུ་མེད།  དགེ་སྡིག་ཅི་བསགས་ན་ཡང་འདྲ།  ནས་འབྲས་གྲོ་སྲན་སོགས་ཀྱི་ས་བོན་མི་འདྲ་བ་ཚད་མེད་པ་སོ་སོ་ལས་མྱུ་གུ་དང་འབྲས་བུ་སོ་སོར་འབྱུང་བ་ལྟར།  དགེ་བ་ལས་བདེ་བ་ཁོ་ན་དང་།  མི་དགེ་བ་ལས་སྡུག་བསྔལ་ཁོ་ན་འབྱུང་བའི་ལས་འབྲས་བསླུ་བ་མེད་པ་ཡིན་པ་ལ་རང་རེས་སྡིག་པ་ཁོ་ན་བསགས་པ་ལས་དགེ་བ་བསགས་པ་ཉིན་མོའི་སྐར་མ་ལས་ཀྱང་དཀོན་པས།  ཤི་བའི་རྗེས་སུ་སྡིག་པའི་ལས་ཀྱིས་ངན་འགྲོར་སྐྱེ་བ་ལས་འོས་མེད།  ངན་སོང་དུ་སྐྱེས་ན་ད་ལྟ་མི་ཡུལ་འདིའི་ཚ་གྲང་བཀྲེས་སྐོམ་ན་ཚ་ཚིག་ངན་གཏམ་ངན་ཙམ་ཡང་མི་བཟོད་པ་ལ་ངན་སོང་གསུམ་གྱི་སྡུག་བསྔལ་ག་ལ་རང་བཟོད་ཐུབ།  དེས་ན་མཆོག་གསུམ་ལ་བློ་གཏད་དེ་སྡིག་སྤོང་དགེ་སྒྲུབ་བྱེད་དགོས་དེ་ཙམ་དུ་མ་ཟད་འཁོར་བ་འདི་ཐམས་ཅད་རང་ལ་སྡུག་བསྔལ་བསྐྱེད་པ་ལ་མེ་འབར་བའི་འོབས་དང་འདྲ་བར་འདུག་ཏེ།  བདེ་འགྲོར་སྐྱེས་ཀྱང་སྔོན་གྱི་སྡིག་པའི་རྒྱུ་མཐུན་དང་བདག་འབྲས་ཀྱི་སྡུག་བསྔལ་མྱོང་ཞིང་ཉོན་མོངས་རང་སྐྱེ་སྡིག་ལས་རང་གསོག་པ་ཚབས་ཆེ།  སྤྱིར་ན་སྲིད་རྩེ་ནས་མནར་མེད་ཀྱི་བར་ཐམས་ཅད་ཀྱང་ཟག་པའི་རང་བཞིན།  ཟག་པ་དང་འབྲེལ་བ།  ཟག་པས་བཅིངས་པ།  ཟག་པའི་རྗེས་སུ་འབྲེལ་བ།  ཟག་པ་དང་རྗེས་སུ་མཐུན་པ།  ཟག་པའི་རྒྱུ་ལས་བྱུང་བ་སྟེ།  མདོར་ན་ཐམས་ཅད་ཀྱང་མི་དགེ་བའི་གནས་ངན་ལེན་གྱི་བཅིངས་ཡོད་པས་སེམས་དགེ་བའི་དབང་དུ་མི་འགྲོ།  ལན་རེ་ལན་གཉིས་སོགས་སོང་ཀྱང་།  དེ་ལ་ཅི་འདོད་དུ་དབང་བསྒྱུར་དུ་མེད་པས་ཡང་དག་པའི་བདེ་བ་ག་ལ་ཡོད།   ཕྱིར་ཞིང་འཁོར་བའི་དངོས་པོ་ཐམས་ཅད་རང་ཉིད་ལ་ཟག་པ་གསོག་བྱེད་ཤ་སྟག་ཡིན་ཏེ་ཐམས་ཅད་མི་རྟག་པ་ཐམས་ཅད་སྡུག་བསྔལ་བ་ཐམས་ཅད་ཀྱང་རང་དབང་མེད་པ།  ཐམས་ཅད་ལ་ཡང་རང་རྐྱ་ཕེར་བའི་བྱེད་པ་པོ་སུ་ཡང་མེད་པ་རྐྱང་པ་ཡིན་མོད།  དེས་ན་བདག་གིས་མི་ལུས་རིན་པོ་ཆེ་རྙེད་དུས་འདིར་འཁོར་བའི་གནས་ལུས་ལོངས་སྤྱོད་གཉེན་གྲོགས་དང་ཏིང་ངེ་འཛིན་གྱི་ཚོར་བ་བདེ་བ་དང་བཏང་སྙོམས་ཚུན་ཆད་ལ་ཡང་མ་ཆགས་པར་བྱས་ཏེ།  ཅི་ནས་ཀྱང་བདག་འཁོར་བ་འདི་ལས་ཐར་བར་བྱའོ།  ། དེ་ཡང་རང་གཞན་ཐམས་ཅད་འདོད་པ་མཉམ་པོ་ལ་རང་ཉིད་གཅིག་པུ་ཅི་བདེར་བྱས་ན་ལྐོག་ཟས་རང་ཟ་བ་བཞིན་ཏུ་ངོ་ཚ་དང་ཁྲེལ་བོར་བ་ཡིན་པས།  བདག་སྡུག་བསྔལ་གྱིས་མནར་བ་བཞིན་སེམས་ཅན་ཐམས་ཅད་སྡུག་བསྔལ་གྱིས་མནར་སྡུག་བསྔལ་ཅན་གྱི་སེམས་ཅན་འདི་དག་རེ་རེས་ཀྱང་བདག་གི་མ་བྱས་པའི་ཐོག་མ་མེད་པས་ནུ་ཞོ་འཐུངས་པའི་ཐོག་མ་ག་ནས་ཡོད།  སེམས་ཅན་ཐམས་ཅད་ཕ་མ་ཡིན་པར་ཤེས་བཞིན་དུ་དྲིན་ཆེན་གྱི་ཕ་མ་འདི་དག་བློས་བཏང་ན་དེ་ལས་ཁྲེལ་བ་མེད་པས་བདག་གིས་དྲིན་ལན་དུ་འདི་དག་སྡུག་བསྔལ་ལས་སྒྲོལ་དགོས་བདེ་བ་ལ་སྦྱོར་དགོས།  ཀྱེ་མ་སེམས་ཅན་བདེ་བས་ཕོངས་པ་འདི་དག་བདེ་བ་དང་ཕྲད་ན་ཅི་མ་རུང་།  སྡུག་བསྔལ་ཅན་གྱི་མ་རྒན་འདི་དག་ཐམས་ཅད་སྡུག་བསྔལ་དང་བྲལ་ན་ཅི་མ་རུང་།  སྡུག་བསྔལ་དང་བྲལ་བར་གྱུར་ཅིག། སྡུག་བསྔལ་དང་བྲལ་བ་བདག་གིས་ཅི་ནས་ཀྱང་བྱའོ།  ། སྡུག་བསྔལ་ཅན་གྱི་སེམས་ཅན་འདི་རྣམས་སྡུག་བསྔལ་ལས་སྒྲོལ་བའི་ཁུར་བདག་ལ་བབས་ཀྱང་།  ལོང་བ་ཐང་འཁྱམས་འཆི་བ་ཀུན་ལྡན་གར་འགྲོའི་གཏོལ་མེད་ང་འདྲ་བ་ལ་གཞན་ཕར་ཞོག་བླང་དོར་ཚུལ་བཞིན་དུ་བྱ་བའི་ཐབས་ཀྱིས་ང་རང་གིས་ང་རང་མི་དགེ་བ་ལས་བཀག་ཐུབ་གི་མི་འདུག་དེས་ན་ད་ལྟའི་གནས་སྐབས་སུ་སེམས་ཅན་གཅིག་ཙམ་གྱི་དོན་བྱ་བའི་ནུས་པ་ཡང་བདག་ལ་མེད་པས་ད་ནི་འདི་འདྲ་བ་ནི་དང་པོ་ལམ་གྱི་གནས་སྐབས་སུ་ཡང་ཐུགས་རྗེ་ཆེན་པོ་ལ་གོམས།  དེ་གོམས་པ་མཐར་ཕྱིན་ནས་ཐུགས་རྗེ་ཆེན་པོས་སེམས་ཅན་ཡོངས་ལ་ཁྱབ་པའི་སངས་རྒྱས་བཅོམ་ལྡན་འདས་ལ་ཡོད།   བདག་གིས་སེམས་ཅན་ཐམས་ཅད་ཀྱི་དོན་དུ་བྱམས་སྙིང་རྗེ་བྱང་ཆུབ་ཀྱི་སེམས་སྒོམ་རྒྱལ་སྲས་ཀྱི་སྤྱོད་པ་ལ་བསླབས་ཏེ།  སངས་རྒྱས་ཀྱི་གོ་འཕང་མྱུར་དུ་སྒྲུབ་པའི་སྒོ་ནས་སེམས་ཅན་རྣམས་ཀྱི་སྡུག་བསྔལ་སེལ་ཅིང་གནས་སྐབས་དང་མཐར་ཐུག་གི་བདེ་བ་ལ་འགོད་པར་བྱའོ།  ། དེའི་ཕྱིར་དུ་བདག་གིས་( ༢༡༦ )སྔོན་ཆད་ལུས་ངག་ཡིད་གསུམ་གྱི་དགེ་བ་དྲན་པའི་ཡུལ་དུ་གྱུར་པ་རྣམས་ཀྱིས་མཚོན་དུས་གསུམ་གྱི་དགེ་བ་ཐམས་ཅད་ཀྱི་མཐུ་ལས་སངས་རྒྱས་མྱུར་དུ་འགྲུབ་པར་ཤོག་ཅིག། སངས་རྒྱས་ཆོས་དང་ཚོགས་ཀྱི་མཆོག་རྣམས་ལ།  ། ཞེས་སོགས།  ཡུལ་དང་ཡུལ་ཅན་བྱ་བ་གསུམ་ཏེ།  བདག་དང་སེམས་ཅན་དང་སྒོམ་བྱའི་སེམས་ལ་སོགས་པ་ཆོས་ཐམས་ཅད་གཅིག་ལ་གཅིག་བརྟེན་ནས་བཏགས་པ་ཙམ་ཡིན་ཙ་ན་རང་བཞིན་རྡུལ་ཙམ་ཡང་མེད་པའི་སྟོང་པ་ཉིད་དོ།  ། འཁོར་འདས་ཀྱི་ཆོས་ཐམས་ཅད་སྒྱུ་མ་ལྟ་བུར་ངོ་བོས་སྟོང་ཡང་བདེན་འཛིན་གྱིས་བསླད་པའི་དབང་གིས་བདེན་པར་སྣང་ཞིང་ཞེན་པའི་སེམས་ཅན་འདི་རྣམས་བློ་འཁྲུལ་པའི་དབང་གིས་ཉོན་མོངས་པ་སྙིང་རེ་རྗེ་འདི་རྣམས་ཀྱི་བདེན་ཞེན་གྱི་འཆིང་བ་བདག་གིས་བཅད་པར་བྱ།  དེ་ལ་སངས་རྒྱས་ཐོབ་དགོས།  དེ་ལ་བྱང་ཆུབ་ཀྱི་སེམས་སྒོམ་དགོས་པས་མ་རྒན་འདི་རྣམས་ཀྱི་དོན་དུ་བྱང་ཆུབ་ཀྱི་སེམས་རིན་པོ་ཆེ་རྣམ་པ་གཉིས་སྐྱེ་གནས་འཕེལ་བའི་ཕྱིར་སྦྱིན་པས་མ་ཆགས་པར་བྱས།  ཚུལ་ཁྲིམས་ཀྱིས་བསྐྱང་།  བཟོད་པས་ཆུད་མ་ཟོས་པར་བྱས།  བརྩོན་འགྲུས་ཀྱིས་གོང་ནས་གོང་དུ་སྤེལ།  ཏིང་ངེ་འཛིན་གྱིས་བརྟན་པར་བྱ།  ཤེས་རབ་ཀྱིས་མཐར་ཕྱུངས་ཏེ་རྒྱལ་སྲས་ཀྱི་སྤྱོད་པ་རྒྱ་མཚོ་ཆེན་པོ་ལ་བསླབས།  རང་ཉིད་ཀྱི་རྒྱུད་སྦྱོང་བའི་དོན་མཐུན་ལ་གནས་པའི་ཐད་ནས་སྦྱིན་པས་བསྡུས་པའི་འགྲོ་བ་ལ་སྙན་པར་སྨྲའི་གཏམ་སྔོན་དུ་འགྲོ་བའི་དོན་སྤྱོད་པ་ལ་བཀོད་དེ་རྒྱལ་བའི་དམ་ཆོས་མ་ལུས་པ་འཁོར་བ་མ་སྟོངས་ཀྱི་བར་དུ་བཟུང་བར་བྱ།  དེ་ལྟར་བྱེད་ནུས་པར་བླ་མས་བྱིན་གྱིས་བརླབ་ཏུ་གསོལ་ཞེས་ཆོས་ཉིད་བསྒོམ་པར་བྱ་ལ་མཐའ་གཅོད་གཞན་དུ་ཤེས་གསུང་རབ་ཐམས་ཅད་འདིའི་མཐའ་དཔྱོད་ཡིན་ནོ།  ། སྟོབས་ལྔ་ནི་བློ་སྦྱོང་གི་སྐབས་བཞིན་ནོ།  ། འོན་ཀྱང་དོན་བསྡུས་ཏེ་ནག་འགྲོས་སུ་བྱས་ན།  བླ་མའི་རྣལ་འབྱོར་རྒྱས་བསྡུས་ཅི་རིགས་བཏང་སྟེ་དེའི་ཚེ་སྡོམ་པ་གསུམ་དང་འགལ་བའི་ཉེས་ལྟུང་བྱུང་བ་རྣམས་བཤགས་ཤིང་སྡོམ་སེམས་ཡང་ཡང་བཏང་།  སྐྱབས་འགྲོ་བྱང་སྡོམ་སྔགས་སྡོམ་རྣམས་བླངས་ཏེ་ཚུལ་ཁྲིམས་ཀྱིས་རྒྱུད་གཙང་སིང་སིང་བ་བྱ།  བདག་གིས་མཆོག་གསུམ་རིན་པོ་ཆེའི་ཐུགས་རྗེ་ལ་བརྟེན་ནས་དཔེ་ཆ་འཛིན་སྐྱོར་ལས་བརྩམས་ཏེ།  ཁ་ཏོན་ལས་བརྩམས་ཏེ།  གསུང་རབ་འབྲི་ཀློག་ལས་བརྩམས་ཏེ།  ཕྱག་མཆོད་ལས་བརྩམས་ཏེ།  སྦྱིན་པ་ལས་བརྩམས་ཏེ།  གཞན་ལ་ཕན་གདགས་པ་ལས་བརྩམས་ཏེ།  རྟེན་བཞེངས་ལས་བརྩམས་ཏེ།  བླ་མའི་ཞབས་ཏོག་ལས་བརྩམས་ཏེ།  དགེ་འདུན་གྱི་བསྙེན་བཀུར་ལས་བརྩམས་ཏེ།  བསྟན་པའི་ཞབས་འདེགས་ལས་བརྩམས་ཏེ།  ཁྱད་པར་སྡིག་པ་སྤོང་བ་ལས་བརྩམས་ཏེ།  ང་རྒྱལ་རློམ་སེམས་མ་ཡིན་པར་འདི་བྱས་ཡོད།  འདི་བྱས་ཡོད།  ཡང་ན།  བདག་གིས་མཆོག་གསུམ་རིན་པོ་ཆེའི་ཐུགས་རྗེ་ལ་བརྟེན་ནས་དཔེ་ཆ་འཛིན་སྐྱོར།  ཁ་ཏོན།  གསུང་རབ་འབྲི་ཀློག། གླེང་མོལ།  དཀོན་ཅོག་མཆོད་པ།  དགེ་འདུན་བསྙེན་བཀུར།  བླ་མའི་ཞབས་ཏོག། འབྱུང་པོ་ལ་གཏོར་མ་སྦྱིན་གཏོང་རྟེན་བཞེངས་པར་འདེབས།  ཕྱག་སྐོར།  ཆོས་སྦྱིན།  ཐོས་བསམ་སྒོམ་པ་སོགས་སྡིག་སྤོང་དགེ་སྒྲུབ་གང་བྱུང་བ་དང་འབྱུང་བ་རྣམས་ལེགས་འདུག་དེ་རྣམས་དཀོན་མཆོག་ལ་འབུལ།  འགྲོ་བ་རང་ག་བ་གཞན་ལ་ལྟོས་ཏེ་ནི་ཨེ་མ་བདག་གིས་བྱ་བ་བྱས་སོ།  ། བདག་གིས་བྱ་བ་བྱས་སོ།  ། མི་ལུས་དོན་ཡོད་པར་བྱས་སོ།  ། སྙིང་པོ་བླངས་སོ།  ། མཆོག་གསུམ་རིན་པོ་ཆེའི་འཕྲིན་ལས་བླ་མའི་ཐུགས་རྗེ་ཡིན།  དལ་འབྱོར་ཐོབ་དུས་ཆོས་བྱེད་དགོས་ནམ་འཆི་ངེས་པ་མེད་པས་ཆོས་བྱེད་དགོས།  སྐྱབས་འགྲོ་དང་ལས་འབྲས་ལ་བླང་དོར་བྱེད་དགོས་འཁོར་བ་སྡུག་བསྔལ་གྱི་ཕུང་པོ་འདི་ལས་འབྲོས་དགོས་ཞི་མཐར་མི་ལྟུང་ཐབས་བྱང་ཆུབ་ཀྱི་སེམས་ཀྱིས་ཟིན་པར་བྱས་ནས་ལམ་ཉམས་སུ་ལེན་དགོས་སྲིད་པར་མི་ལྟུང་ཐབས་དབུ་མའི་ལྟ་བ་ཉམས་སུ་ལེན་དགོས།  གཉེན་བཤེས་དང་འཁོར་གཡོག་ལ་སོགས་པ་འདི་རྣམས་སྙིང་པོ་མེད་པ་ཆགས་རིན་ཞེན་རིན་མེད་པ་ཞིག་ཡིན་པ་ལ་བདག་འདི་དག་ལ་ཆགས་ཤིང་ཞེན་པས་བསླུས།  འདི་དག་ལ་སེམས་འཁྲེན་ཞིང་ཆགས་ན་སྲེད་པ་དེས་འབྱར་རྩི་ལྟ་བུ་བྱས་ནས་ཕྱི་མ་ངན་འགྲོ་ལ་སོགས་པར་ལྟུང་ཞིང་།  དག་པའི་ཞིང་ལ་སོགས་པར་སྐྱེ་བ་ལ་གེགས་བྱེད་པས་བླ་མ་དཀོན་མཆོག་གིས་ངོས་ནས་ཐུགས་རྗེས་གཟིགས་ཀྱང་རང་གི་ངོས་ནས་འདོད་ཆགས་འདིའི་མཐུས་རང་གིས་རང་བསླུ་བར་འདུག། བསམ་བཞིན་གང་ཡོད་ཆོས་ཕྱོགས་སུ་གཏོང་།  ( ༢༡༧ )རང་ཉིད་ཉོན་མོངས་པས་བཅིངས་ཞིང་རང་ན་བ་དང་ཤི་བ་དང་ངན་སོང་སོགས་སུ་སྐྱེས་དོགས་པའི་སྡུག་བསྔལ་འདི་བཞིན་དུ་སེམས་ཅན་ཐམས་ཅད་ལ་ཡང་འདི་དང་འདི་འདྲ་བའི་སྡུག་བསྔལ་བསམ་གྱིས་མི་ཁྱབ་པ་མྱོང་ཞིང་མྱོང་དགོས་པ་ཤ་སྟག་ཡིན་པ་ལ་དེ་དག་གིས་སྡུག་བསྔལ་དེ་རྣམས་ཇི་ལྟར་བཟོད།  མི་འདོད་བཞིན་དུ་མྱོང་དགོས་པ་སྙིང་རེ་རྗེ།  ད་ནི་བདག་གི་ནད་འདིས་མ་ཐམས་ཅད་ཀྱི་ནད་གོ་ཆོད་པར་ཤོག། འཆི་བ་འདིས་ཐམས་ཅད་ཀྱི་འཆི་གོ་ཆོད་པར་ཤོག། སྡུག་བསྔལ་འདིས་ཐམས་ཅད་ཀྱི་སྡུག་གོ་ཆོད་ཅིང་བདག་ལ་སྨིན་པར་ཤོག། ཐམས་ཅད་བདེ་བ་བླ་ན་མེད་པ་དང་ལྡན་པར་ཤོག། བདག་གིས་དེ་དག་གི་སྡུག་བསྔལ་སེལ་ཅིང་བདེ་བ་བླ་ན་མེད་པ་སྒྲུབ་ནུས་པར་ཤོག་ཞེ་ཐག་པ་ནས་བསམ་ཅིག། དེའི་ཕྱིར་དུ་བདག་གིས་སངས་རྒྱས་ཐོབ་པར་བྱའོ།  ། འཁོར་འདས་ཐམས་ཅད་བློས་བཏགས་ཙམ་ཡིན་གྱི་རང་བཞིན་གྱིས་གྲུབ་པ་ཆ་ཕྲ་མོ་ཙམ་ཡང་མེད།  རང་བཞིན་གྱིས་མེད་ཀྱང་བློས་བཏགས་ཙམ་གྱི་བྱ་བྱེད་རྒྱུ་འབྲས་ནམ་ཡང་བསླུ་བར་མི་སྲིད་པས་སྤང་བླང་ཡོངས་སུ་རྫོགས་པར་བྱེད་དགོས་སྙམ།  ཡང་བར་སྐབས་བར་སྐབས་སུ་བླ་མའི་རྣལ་འབྱོར་གསོལ་འདེབས་ཡན་ལག་བདུན་པ་སོགས་བྱས་ནས་སྨོན་ལམ་འདི་ལྟར།  བདག་རྟེན་འདིའི་འོག་རོལ་དུ་དག་ཞིང་དགའ་ལྡན་ཡིད་དགའ་ཆོས་འཛིན་སོགས་སུ་ཆོས་བསྒྲུབ་པའི་ལུས་རྟེན་ཁྱད་པར་ཅན་རྙེད་ནས་བླ་མ་མཆོག་རྒྱལ་བ་ཙོང་ཁ་པ་ཆེན་པོའི་འཁོར་གྱི་དང་པོ་ཉིད་དུ་གྱུར་ཏེ།  རྟེན་དེ་ལ་བྱང་ཆུབ་ཀྱི་སེམས་རིན་པོ་ཆེ་ཉིད་སྦྱོར་དངོས་རྗེས་གསུམ་མ་ཚང་བ་མེད་པར་ཉམས་སུ་བླངས་ཏེ།  ཐེག་པ་ཆེན་པོའི་ས་ལམ་བགྲོད་པའི་སྒོ་ནས།  དུས་དང་རྣམ་པ་ཀུན་ཏུ་སེམས་ཅན་ཐམས་ཅད་ཀྱི་དོན་བྱེད་ནུས་པར་བྱིན་གྱིས་རློབས་ཤིག། ད་ནས་བྱང་ཆུབ་མ་ཐོབ་ཀྱི་བར་དུ་ག་ན་སྐྱེས་ག་ན་གནས་སྐྱིད་སྡུག་ཅི་འདྲར་གྱུར་ཀྱང་ངེས་རྣམ་ཐར་གཙང་མ་འབྱུང་བྱང་ཆུབ་ཀྱི་སེམས་ཡང་དག་པའི་ལྟ་བ་ལ་སོགས་པ་རྒྱུད་ལ་བསྐྱེད་ནས་སེམས་ཅན་གྱི་དོན་སྙམ་འཕེན་པ་བཏང་བྱའོ།  ད་ནི་བདག་འཆི་བ་ལ་བབས།  རང་ལ་གར་འགྲོའི་གཏོལ་ནི་མེད།  སྐྱིད་སྡུག་ལེགས་ཉེས་ཅི་བྱུང་ཡང་སྐྱབས་གནས་ཁྱེད་རང་སྙམ་བློ་ལིང་བསྒྱུར་བྱ་ཤེས་སོ།  ། འཆི་ལྟ་བ་རྟོགས་ཟིན་འདྲ་ཡིན་ན་བ་དང་འཆི་བ་པོ་ཐམས་ཅད་རང་གི་བློས་བཏགས་པ་ཙམ་མ་གཏོགས་བདེན་པར་གྲུབ་པ་རྡུལ་ཙམ་ཡང་མེད།  སྙམ་དམིགས་མེད་ཀྱི་ངང་ནས་འཕོ།  འཕོ་བ་སྦྱངས་པ་ཞིག་ཡིན་ན་དེ་སྒོམ་ནས་འཕོ།  ཡང་ན་བྱང་ཆུབ་ཀྱི་སེམས་སྒོམ་ནས་འཕོ།  ཡང་ན་མི་རྟག་པ་སྒོམ་ནས་འཕོ།  ཡང་ན་རང་གི་སྙིང་ཁར་རང་སེམས་བླ་མ་ལྷར་གསལ་བ་མཐེ་བོང་ཙམ་པ་དེ་སྤྱི་བོ་ནས་ཡར་སྐར་མདའ་འཕངས་པ་ལྟར་སོང་སྟེ།  དགའ་ལྡན་ལྷའི་ཡུལ་ན་རྗེ་བཙུན་བྱམས་པའི་མདུན་དུ་པདྨ་ལས་བརྫུས་ཏེ་སྐྱེས་སོང་སྙམ་ཡང་ཡང་སྦྱངས།  དེ་ཙམ་མ་བྱུང་ན་ཡང་གནས་འདི་ཐམས་ཅད་དགའ་ལྡན་གྱི་ཞིང་ཁམས་དངོས་ཡིན།  རྒྱལ་བ་བྱམས་པའི་དྲུང་དུ་ང་རང་འདུག་ཡོད།  བྱམས་པའི་ཞལ་རས་ལ་གུས་པས་མཇལ་ཞིང་གསུང་ཆོས་ཀྱི་སྒྲ་རྣ་བའི་ལམ་དུ་ལྷང་ལྷང་བ་གྲག་བྱུང་།  གྲོགས་ཐམས་ཅད་བྱང་ཆུབ་སེམས་དཔའ་རྐྱང་པ་ཡིན།  མ་དག་པའི་མིང་